Hvis alle unge uanset social baggrund skal have lige muligheder for at komme ind på en videregående uddannelse, er kvote 2 ikke vejen frem.

Det er konklusionen i en videnskabelig artikel, som Jens Peter Thomsen, seniorforsker ved Det Nationale Forskningscenter for Velfærd, netop har fået publiceret i tidsskriftet Sociology.

»En af de oprindelige intentioner med kvote 2 var at give personer fra kortuddannede hjem en chance for at komme ind på en videregående uddannelse. Men kvote 2 ser ikke rigtig ud til at have nogen effekt«, siger han.